दासान्दै आसामनि थासारिफोरा जोबोर गुदुं । मानसिजों मानसि आरो हारिजों हारि नेरलायलायनाय । जेन राव रोङै आखल-आखु रोङै अरन गेजेरनि जुनारसै मानसि माहारिया । अनज्लायनाय बुजिलायनाय होननायानो गोथैबारियावसै । हयथ’ फरायगिरि नोंथाङा गोदानब्ला मिथिनानै लानाया गाहाम । बर’आ आलादा राइजो बड’लेण्डनि मुङै होस्रिख्रावबोनाय, जोनोमनि मोन्थाय मोननांगौनि थांखियै सम बारहोहरनाया गोदान खोथा नंलिया होननानै हयथ’ नोंथाङा बेखिनिखौ मोन्थिखायो । गोजौनिफोराबो गाबोन रायज्लायगोन, समफोर राज्लायगोन आरो मोन्थिया माब्ला रायज्लायगोन बर’नि जेंना सुस्रांगोननि बाथ्रा । होमब्ला बिब्दियैलाय बेसेबांथो गादब जाबाय थानो आरो जिगाब बुन्थानि फुथुलाबादि मोसाहोजाबाय थाबावनो । सहायहायाखै बर’नि गोबां सुबुंफोर । ओंखायनो बर’निनो दैदेनगिरि बिथांमोना गोख्रों बिग्रायखांनाय सोस’ननानै होफैबाय । जाहोनाव दिनै आसामाव गोबां दावराव दावसि । खना-खनला हास्रि-हुस्रियै बेरायजाया । दिनैनि सिगांनि बाथ्रा बड’लेण्ड मोननांगौनि दाबिजों आसामाव दानमोनथाम ट्रेइन खारहोआखै । खारहोयैआव आसामा गोबां खहा जादों । खहानि थाखायनो बर’नि हेंथायै बर’ नङैफोरा बां-दावराव खालामफिनो । नाथाय बर’फोराबो जेननानै थायाखैमोन । बिब्दियैनो आसामाव दान मोन्थाम ट्रेइन खाराखैमोन । बेनि होबथानायासो जोबनानै थांबाय । नाथाय दिनैसिमबो बड’लेण्डनि जेबो खौरां गैया । रेगा महरै दावराव दावसियासो जोंनानै थाबाय गोजों हिराफोरबादि । जाहोनाव गोजानाव खामानि मावहैनायफोरासो न’फारसे फैनोनो हाबांला । फैयोब्लाबो आसामावसो गिनांगौ । आसाम सरकारखौ जेरै खहा खालामदोंमोन बिदिनो गुवाहाटियावबो बर’फोरखौ थाहोला । हास्रि हुस्रि नुयोबोला बुथारखोमानाय । बहाबा दोनखारनानै बान्दा खालामहैनाय । बेनि थाखायनो सैज्यो हायैयाव बर’फोरा गावजों गावबो दावराव दावसि । जाहोनाव आंबो अख्रां जाहासजों फैनो नागारै ट्रेइनजोंसो फैनांबाय । मानोना गोजौजों फैयोबोला गुवाहाटिसिम थांखाथारनांगोन । बिदि दावराव दावसि समाव आंलाय माबोरै थांलायखो ? दाखालि बर’नि खौरांगिरिफोरनिफ्राय खौरां मोननाय बादिब्ला बड’लेण्डनि जेंनाया सुस्रांजासिगोन होननायबादिबो खोनाज्रिददों । थारैनो मोनमारोब्ला बर’फोरा मेंगासिगोन ।